Wenk lei polisie tot berugte ‘dwelmhandelaar’Van die dwelmmiddels en kontant waarop daar beslag gelê is. Foto: EMPD Lt.kol. Wilfred Kgasago, woordvoerder van die Ekurhuleni Metropolisie (EMPD), het gesê metropolisiebeamptes het inligting oor die berugte dwelmhandelaar ontvang en met hul ondersoek begin om hom op te spoor. Nadat hulle hom ŉ week lank agtervolg het, is die verdagte Sondag omstreeks 10:00 by sy woonstel in Benoni in hegtenis geneem. ŉ Groot hoeveelheid Kat ter waarde van R100 000 is in sy besit gevind. “Daar is ook beslag gelê op R21 500 kontant wat die verdagte vermoedelik deur dwelmhandel bekom het. Die 28-jarige Nigeriese burger is in hegtenis geneem en aangekla van die besit en handel van onwettige dwelmmiddels,” het Kgasago gesê. Die verdagte sal Maandag in die Benoni-landdroshof verskyn.